Twee vas vir Koedoeskop-plaasaanvalEen van die verdagtes wat in hegtenis geneem is. Foto: Heritage Protection Group Twee mans, wat na bewering in Mei vanjaar ŉ boer en ‘n werker op hul plaas naby Koedoeskop oorval en aangerand het, is Dinsdag in die vroeë oggendure in hegtenis geneem. Maroela Media het vroeër berig Petrus Johannes Venter (59), ŉ plaasbestuurder, en een van die werkers op die plaas is op 30 Mei in die vroeë oggendure deur vier aanvallers oorval wat met ‘n panga en sambok gewapen was. Die aanvallers het geld geëis, maar daar was nie geld op die perseel nie. Die verdagtes het toe met plasma-televisiestelle en ander huishoudelike items gevlug. Sakkie Louwrens, direkteur van die teenmisdaadgroep Heritage Protection Group, het Dinsdag aan Maroela Media gesê die twee verdagtes is in Northam in hegtenis geneem. Van die gesteelde goedere is in hul besit gevind. “Ons kon een van die verdagtes deur middel van sy vingerafdrukke met die misdaadtoneel verbind,” het Louwrens gesê. Hy het gesê hulle is steeds op die spoor van die ander twee verdagtes en hoop om hulle ook binnekort vas te trek. Maroela Media het lt.kol. Malesela Ledwaba, woordvoerder van die polisie, om kommentaar genader en wag steeds op terugvoer.